**„Itten Melindám, ottan a hazám”**

Melyik érdemel elsőbbséget: a magánélet vagy egy országnyi ember sorsa? Ez a kérdés a darab mozgatórugója. A válasz csak az ide-oda csapongó, szabálytalan emberi természetben, illetve természetekben rejlik. Fölszólítom az egyértelmű megoldást kereső, kedves kockaszívűeket, ha nem akarnak idegesek lenni, inkább ne olvassák tovább ezt az eszmefuttatást! De a hullámzó képzeletű humánosok helyben vannak.

A címbeli idézet természetesen Bánk bántól származik, a dráma első szakaszából. Ezen a ponton szembesül azzal, hogy helyzete tökéletesen megegyezik a Szkülla és Carybdis közé szorult Odüsszeuszéval. Tüzes lelke akkor válna érzéketlenné, ha veszni hagyna egy, de a szívéhez a legközelebb álló személyt, vagy ha emberek százainak nyomorúságos sorsát hagyná szó nélkül. Másképp: mi drágább: egy asszony becsülete vagy a nép jajszava?

Mi hogy döntenénk? Én valószínűleg azt csinálnám, hogy fogom a szegény kicsi családom, s elutazunk valahova messze, hogy új életet kezdhessünk. Nem valók nekem a politikai feszültségek… Bánk bán jobban szívén viselte hazája sorsát! Nem bujdokolt el, hanem a régi magyarra valló bátorsággal szembenézett és megpróbált megvívni a problémával.

Érdemes volt, ha aztán elbukott? A király maradt ugyanolyan gyengekezű, mint volt; az ártatlan Melinda meghalt; a baj forrása, Ottó viszont életben maradt. Még a fiát is elvették a bántól. Azért lett egyszerre nincstelen, mert jót akart. Igazán motiváló!

Ám mi történt volna, ha megalkuszik? Ha meghunyászkodik a királynő előtt? Akkor is meghal egyszer, valószínűleg hasonló módon, mint Biberach. Így inkább lett nyomorult, de élő, akinek még van esélye tovább lépni; mint aljas parazita, kit hirtelen, gonoszsága csúcsán ér a visszafordíthatatlan halál.

Bánk egyike azon halhatatlan hősöknek, kik tragédiába fulladó életük ellenére meg tudták szerezni a legmagasabb dicsőséget. Azt hiszem, az ilyet hívhatjuk példaképnek…